Fredag aften blev en beruset mand af udenlandsk herkomst bragt ind til behandling på skadestuen på Regionshospitalet i Hjørring. Men behandlingen af manden fik en brat ende, da han ved 19-tiden pludselig valgte at tage kvælertag på en sygeplejerske. Hvorfor manden valgte at overfalde den mandlige sygeplejerske vides ikke, men manden erkender at have taget kvælertag på sygeplejersken og bliver sigtet for vold mod en person i offentlig tjeneste, oplyser vagtchef Poul Fastergaard ved Nordjyllands Politi. Manden, der har adresse i Sandholmlejren, er efter endt afhøring blevet løsladt, men er fortsat sigtet i sagen. Sygeplejersken slap fra episoden med mindre smerter i halsregionen.

Referat:
En udenlandsk mand blev fredag aften anholdt efter at have taget kvælertag på en sygeplejerske på Regionshospital Nordjylland i Hjørring.